text: Проверяват незаконен добив на баластра | За истината
  Сигнал за незаконен добив на баластра е подаден в Министерството на околната среда и водите и от там е препратен в Смолян. В сигнала се сочи за незаконен добив на инертен материал от разкривка на мина за оловно-цинкова руда от затвореното за експлоатация Давидковско рудно поле.
  "Проверката е извършена съвместно със служители от Областна администрация Смолян и Община Баните. На площадката е констатирана трошачна инсталация и товарен автомобил без регистрационни номера, както и струпана преработена баластра около 500 куб. м. В близост до трошачната се установиха следи от изземване на инертни материали от ската на отвала", информира регионалното издание "Отзвук", като цитира местната Регионална инспекция по околна среда и води.
  На основание §107, ал.5 от Закона за подземните богатства, копие от констативния протокол е предоставен на представителя от Областна администрация Смолян, за вземане на отношение по компетентност.